Stres is ’n reaksie wat binne in ons lyfies gebeur. Dit is ons reaksie op goed wat met ons gebeur. Die slegte of moeilike ding wat gebeur is nie stres nie, maar jou reaksie op hierdie slegte of moeilike ding is “stres”. Met ander woorde die wiskunde toets is nie stres nie, maar dit mag veroorsaak dat ons stres of stresreaksies toon. Wanneer iets met ons gebeur, en ons is bang, kwaad of selfs opgewonde, dink, voel en tree ons dikwels anders as normaalweg op.
Ons kry positiewe en negatiewe stres. Positiewe stres laat ons net nog harder probeer, terwyl negatiewe stres ons slegter kan laat presteer. Wanneer jy stres ervaar, voor ’n sportwedstryd, maak dit dat jy harder probeer en meer versigtig is. Dit is positiewe stres. Wanneer jy te veel stres ervaar en nie weet hoe om dit te hanteer nie, kan dit veroorsaak dat jy baie sleg voel en nie jou beste doen nie.
Ons kan nie keer dat ons stres ervaar nie,
maar ons kan probeer keer dat ons stres op ’n slegte manier hanteer.
Jy ervaar eksamenstres voor ’n toets of eksamen, omdat jy nie weet hoe jy gaan vaar nie. Hierdie bangheid is nie noodwendig sleg nie. As jy hard genoeg geleer het, kan die stres jou help om harder te konsentreer.
Die volgende is tekens en simptome van stres:
seer maag wat óf baie werk óf sukkel om te werk,
is die hele tyd bekommerd, sukkel om te konsentreer,
sukkel om besluite te neem,
wil nie met maatjies speel nie,
wil nie eet nie of eet te veel,
raak gou kwaad ,
klouerig aan mamma,
sukkel om te leer,
sukkel om te onthou.
Wat kan ek doen om my stres oor eksamens en toetse te hanteer?